INTRODUZZJONI GĦAD-DJARU , magħrufa llum fid-dinja kollha bħala 'l-Appostlu tal-Ħniena Divina', hija meqjusa mit-teoloġi bħala waħda mill-mistiċi kbar tal-Knisja. Hija kienet it-tielet wild minn għaxra mweldin ġo familja kampanjola, fqira u reliġjuża fi Glogowiec, raħal fil-qalba tal-Polonja. Fawstina ġiet mgħammda fil-Knisja parrokkjali qrib Swinice, Warckie, u ngħatat l-isem ta' Helena. Sa minn tfulitha fiha spikkaw it-tjubija, l-imħabba għat-talb, il-bżulija u l-ubbidjenza; kif ukoll is-sensitivita' kbira li hi kellha għall-miżerja umana. Bilkemm laħqet għamlet tliet snin ta' skola, għax fl-eta' ta' erbatax-il sena telqet mid-dar sabiex tgħin lill-ġenituri tagħha u taqla' l-għejxien tagħha bħala qaddejja fil-bliet ta' Aleksandrow u Lodz li jinsabu fil-qrib. Meta kellha biss seba' snin (sentejn qabel l-ewwel Tqarbina tagħha) Helena kienet diġa' qiegħda tħoss ġewwa ruħha s-sejħa għall-ħajja reliġjuża. Meta iktar tard qalet lill-ġenituri tagħha b'din ix-xewqa, bil-qawwa kollha huma ma ridux iħalluha tingħalaq f'kunvent. Minħabba din is-sitwazzjoni, Helena għamlet li setgħet biex twarrab din is-sejħa divina. Imma wara dehra ta' Kristu jbati, Hu ċanfarha b'dal kliem: Kemm ser indum nissaportik u kemm ser iddum tgħidli le? (Djarju, 9) u bdiet tfittex kunvent fejn setgħet tidħol. Ħabbtet ħafna bibien ta' kunventi, imma ħadd ma laqgħaha. Fl-aħħar nhar l-1 ta' Awwissu 1925, Helena daħlet fil-kunvent tal-Kongregazzjoni tas-Sorijiet tal-Madonna tal-Ħniena fi Triq Zytnia ġo Varsavja. Fid-Djarju tagħha, hija kitbet: "Deherli li kont dħalt fil-ħajja tal-Ġenna. Kien hemm talba waħda ħierġa bil-qawwa kollha minn qalbi, talba ta' radd il-ħajr." (Djarju, 17) Madanakollu, wara ftit ġimgħat kellha tentazzjoni kbira li tmur f'kongregazzjoni oħra fejn ikollhom iktar ħin għat-talb. Kien f'dan il-waqt li l-Mulej Ġesu' wrieha wiċċu midrub mimli tbatija u qalilha: Ser tkun int li tikkaġunali dan l-uġiegħ jekk inti tħalli dan il-kunvent. Jiena għal hawn sejjaħtlek u għal imkien iżjed; u Jiena ħejjejt ħafna grazzji għalik. (Djarju, 19) Meta daħlet fil-Kongregazzjoni, Helena irċeviet l-isem ta' Swor Fawstina. Hija għamlet in-novizzjat tagħha fi Krakovja, u hemmhekk fil-preżenza tal-Isqof Stanislaus Rospond, ħadet l-ewwel voti reliġjużi tagħha. Ħames snin wara għamlet il-professjoni tal-voti perpetwi tal-kastita', faqar u ubbidjenza. Għalkemm ingħatat xogħol f'xi wħud mid-djar tal-Kongregazzjoni tagħha, għaddiet żmien itwal fid-djar ta' Krakovja, Plock u Vilnius, fejn wettqet id-dmirijiet ta' koka, ġardinara u purtinara. Minn barra ma kien hemm xejn x'juri l-ħajja mistika tagħha tal-għaġeb u mimlija għana. Hija kienet twettaq id-dmirijiet tagħha b'ħeġġa kbira, kienet tosserva bil-fedelta' r-regoli kollha tal-ħajja reliġjuża, kienet iżżomm il-ġabra u s-skiet, fil-waqt li l-ħin kollu kienet iġġib ruħha b'mod naturali, dejjem burdata tajba, ta' qalbha tajba u mimlija mħabba li ma tfittixx li hu tagħha mal-proxxmu. Ħajjitha kollha kienet mibnija fuq sforz kontinwu għal għaqda dejjem iktar sħiħa ma' Alla waqt li tikkopera ma' Ġesu' b'għadd ta' sagrifiċċji fil-ħidma tas-salvazzjoni tal-erwieħ. Hija stqarret fid-Djarju tagħha, 'Ġesu' tiegħi, Inti taf li, sa minn ċkuniti, jiena ridt insir qaddisa kbira, jiġifieri, jiena ridt inħobbok bi mħabba hekk kbira li ma jkun hemm ħadd iżjed li jkun ħabbek daqshekk s'issa.' (Djarju, 1372) Huwa d-Djarju tagħha li jikxfilna l-profondita' tal-ħajja spiritwali tagħha. Jekk naqraw dawn il-pitazzi b'attenzjoni, ikollna stampa tal-għola grad tal-għaqda tar-ruħ tagħha ma' Alla: kemm Alla fittex li jżomm kumpanija lir-ruħ tagħha, kif ukoll l-isforzi u t-taqbid tagħha fit-triq lejn il-perfezzjoni nisranija. Il-Mulej taha grazzji kbar: id-don tal-kontemplazzjoni, b'għerf profond tal-misteru tal-ħniena ta' Alla; dehriet; rivelazzjonijiet; il-pjagi moħbijin; id-don tal-profezija u li taqra l-erwieħ, kif ukoll id-don mhux komuni taż-żwieġ mistiku. Għalkemm kellha din l-abbundanza ta' doni, kitbet hekk: 'La grazzji, la rivelazzjonijiet, la estażi, lanqas id-doni mogħtija lir-ruħ ma jagħmulha perfetta, imma aktar il-għaqda intima tar-ruħ ma' Alla ... Il-qdusija u l-perfezzjoni tiegħi huma bbażati fuq l-għaqda intima tar-rieda tiegħi mar-rieda ta' Alla.' (Djarju, 1107) L-istil awster ta' ħajjitha flimkien mas-sawm li kien jgħejjiha, li hi kienet ħadet fuqha nnifisha wkoll qabel ma ngħaqdet mal-Kongregazzjoni, tant neħħewlha s-saħħa minn ġisimha li meta kienet għadha postulanta kien meħtieġ li jibgħatuha Skolimow qrib Varsavja sabiex tkun tista' terġa' tieħu saħħitha. Qrib it-tmiem tal-ewwel sena tan-novizzjat tagħha, kellha esperjenzi mistiċi li ġabulha uġigħ mhux tas-soltu ta' dak li jsejħulu l-lejl mudlam (tar-ruħ), u iktar tard kellha tbatijiet spiritwali u morali li kellhom x'jaqsmu mat-twettiq tal-missjoni li hija kienet qiegħda tirċievi mingħand il-Mulej Ġesu'. Swor Fawstina offriet ħajjitha bħala sagrifiċċju għall-midinbin u minħabba dan kellha tbati wkoll diversi tbatijiet, sabiex permezz tagħhom setgħet tgħin lil-ruħhom. Fl-aħħar snin ta' ħajjitha it-tbatijiet interni ta' dak li jsejħulu l-lejl passiv tar-ruħ u mard tal-ġisem żdiedu fl-intensita'. It-tuberkolożi li xterditilha attakkatilha l-pulmuni u l-kanal tal-ikel. Minħabba f'hekk darbtejn kellha toqgħod għall-kura ta' diversi xhur fl-isptar ta' Triq Pradnik fi Krakovja. Bla saħħa f'ġisimha imma matura għal kollox spiritwalment, hija mietet b'fama ta' qaddisa, f'għaqda mistika ma' Alla, nhar il-5 ta' Ottubru, 1938. Bil-kemm kellha 33 sena, li tlettax-il sena minnhom għetixhom bħala reliġjuża. Il-fdalijiet tagħha tpoġġew fil-qabar komuni fiċ-ċimiterju tal-kunvent fi Krakovja – Lagiewniki. Fl-1966, waqt il-proċess ta' ġbir ta' informazzjoni għall-beatifikazzjoni ta' Swor Fawstina, il-fdalijiet tagħha ġew trasferiti għall-kappella tal-kunvent. Lil din ir-reliġjuża sempliċi, bla skola imma kuraġġuża, li afdat lill-Mulej Ġesu' għal kollox bla ebda limitu, Huwa taha l-missjoni kbira li xxandar il-messaġġ Tiegħu ta' ħniena indirizzat lid-dinja kollha: Illum, Huwa qalilha, Jiena qiegħed nibgħatek bil-ħniena Tiegħi għand in-nies tad-dinja kollha. Jiena ma rridx nikkastiga lill-umanita' li qiegħda tbati, imma nixtieq infejjaqha u nrossha mal-Qalb Tiegħi mimlija Ħniena. (Djarju, 1588) Inti s-segretarja tal-ħniena Tiegħi. Jiena għażiltek għal din il-missjoni f'din il-ħajja u fil-ħajja l-oħra'. (Djarju, 1605) ... sabiex inti tgħarraf lill-erwieħ bil-ħniena kbira Tiegħi għalihom, u sabiex inti tħeġġiġhom biex ikollhom fiduċja fil-ħniena Tiegħi bla tarf. (Djarju, 1567) 2. Il-Missjoni ta' Swor Fawstina. Fi ftit kliem, il-missjoni tagħha tikkonsisti filli tfakkarna fil-veritajiet tal-fidi tagħna, li kienu sa minn dejjem imma li qisna nsejniehom, dwar l-imħabba ta' Alla mimlija ħniena għall-bnedmin, u filli twasslilna suriet ġodda ta' devozzjoni lejn il-Ħniena Divina, li meta aħna nipprattikawha tmexxina sabiex aħna niġġeddu fil-ħajja spiritwali fl-ispirtu nisrani ta' fiduċja u ħniena. Id-Djarju li Ġesu' kkmanda lil Swor Fawstina biex iżżommu fl-aħħar erba' snin ta' ħajjitha, huwa speċi ta' ġurnal fejn l-awtriċi kitbet ġrajjiet li kienu qegħdin iseħħu, jew li kienu diġa' seħħew, u li kellhom x'jaqsmu l-aktar mal-'laqgħat' li r-ruħ tagħha kellha ma' Alla. Analiżi dettaljata u magħmula bis-sengħa tal-pitazzi tagħha kienet meħtieġa sabiex seta' jittieħed minnhom dak kollu li ġie meqjus li hu esssenzjali għall-missjoni tagħha. Din il-ħidma ġiet imwettqa minn teologu eminenti li huwa stmat ħafna – ir-Reverendu Professur Ignacy Rozycki. Ġabra fil-qosor tal-opra teoloġika tiegħu miġbura bl-ikbar reqqa u fil-fond ġiet ippublikata bl-isem 'Il-Ħniena Divina: Karatteristiċi Bażiċi tad-Devozzjoni tal-Ħniena Divina.' Meta jiġu mqabblin ma' din l-opra importanti teoloġika, il-publikazzjonijiet kollha li saru qabel dwar id-devozzjoni tal-Ħniena Divina, kif qaltilna biha Swor Fawstina, donnhom jimpurthom biss minn xi elementi tagħha jew minn xi affarijiet li huma iktar sekondarji. Ngħidu aħna, xi wħud minnhom jisħqu fuq il-Litanija jew in-Novena tal-Ħniena Divina, u jħallu barra s-Siegħa tal-Ħniena. Dun Rozycki jiġbdilna l-attenzjoni tagħna għal dan il-fatt meta jgħid: 'Qabel ma nsirunafu l-elementi partikulari tad-devozzjoni tal-Ħniena Divina, jeħtieġ nintebħu li foshom m'aħniex ser insibu l-ebda waħda min-noveni jew litaniji li tant nafuhom sewwa jew li nħobbu ngħiduhom.' Il-bażi li biha aħna nagħżlu dawn it-talbiet jew prattiki reliġjużi, u mhux oħrajn, bħala l-forom ġodda tad-devozzjoni tal-Ħniena Divina, insibuha fil-wegħdiet speċifiċi li hemm marbutin magħhom, li l-Mulej Ġesu' wiegħed li jwettaq bil-kundizzjoni li wieħed ikollu fiduċja fit-tjubija ta' Alla u li juri ħniena lejn il-proxxmu tiegħu. Dun Rozycki jurina li hemm ħames elementi fid-devozzjoni tal-Ħniena Divina. a. Ix-Xbieha ta' Ġesu' tal-Ħniena. L-għamla tagħha ġiet irrivelata fid-dehra li Swor Fawstina kellha fit-22 ta' Frar 1931, fiċ-ċella tal-kunvent tagħha fi Plock. 'Filgħaxija, x'ħin kont fiċ-ċella tiegħi,' hija kitbet fid-Djarju, 'jiena rajt il-Mulej Ġesu' liebes libsa bajda. Id waħda kienet merfugħa 'l fuq f'ġest ta' barka, l-oħra kienet qiegħda tmiss il-libsa fuq sidru. Minn taħt il-libsa, miftuħa ftit fuq sidru, kienu ħerġin żewġ raġġi kbar, wieħed aħmar, l-ieħor bajdani...' Wara ftit, Ġesu' qalli: Pitter xbieha skont dak li inti qiegħda tara, bil-kliem: Ġesu', jiena nafda Fik. (Djarju, 47) 'Irrid li din ix-xbieha ... tiġi mbierka b'mod solenni fl-Ewwel Ħadd fuq l-Għid; dak il-Ħadd għandu jkun il-Festa tal-Ħniena. (Djarju, 49) Għal din ir-raġuni, il-kontenut ta' din ix-xbieha huwa marbut b'mod fil-qrib mal-liturġija ta' dak il-Ħadd. F'dan il-jum, il-Knisja taqra l-Evanġelju skont San Ġwann dwar Kristu Rxoxt li deher fil-Kamra ta' Fuq u dwar it-twaqqif tas-Sagrament tar-Rikonċiljazzjoni (Ġw. 20:19-29). Għalhekk, din ix-xbieha turi s-Salvatur li qam mill-imwiet, li jġib il-paċi lill-bnedmin permezz tal-maħfra tad-dnubiet bil-merti tal-Passjoni u l-mewt Tiegħu fuq is-Salib. Ir-raġġi tad-demm u tal-ilma li jidhru ħerġin mill-Qalb (il-Qalb ma tidhirx fix-xbieha) li ġiet minfuda b'lanza u l-marki tal-feriti kkawżati mill-pjagi tal-kruċifissjoni jfakkruna fil-ġrajjiet tal-Ġimgħa l-Kbira (Ġw 19:17-18; 33-37). Ix-xbieha tas-Salvatur mimli ħniena, mela, tgħaqqad flimkien iż-żewġ ġrajjiet tal-Evanġelju li juru bl-aħjar mod il-milja tal-imħabba ta' Alla għall-umanita'. Iż-żewġ raġġi huma karatteristika distintiva ta' din ix-xbieha ta' Kristu. Il-Mulej Ġesu' meta ġie mistoqsi dwar xi jfissru, spjega hekk: Iż-żewġ raġġi jfissru Demm u Ilma. Ir-raġġ l-abjad jissimbolizza l-Ilma li jsaffi lill-erwieħ u jagħmilhom ġusti. Ir-raġġ l-aħmar jissimbolizza d-Demm li hu l-ħajja tal-erwieħ ... Hieni dak li jgħammar għall-kenn tagħhom. (Djarju, 299) Is-Sagramenti tal-Magħmudija u tar-Riċonċiljazzjoni jsaffu r-ruħ, u l-Ewkaristija tmantniha bl-akbar abbundanza. B'dan il-mod, iż-żewġ raġġi jfissru s-Sagramenti Mqaddsa u l-grazzji kollha tal-Ispirtu s-Santu, li s-simbolu bibliku Tiegħu hu l-ilma, kif ukoll il-Patt il-Ġdid li Alla għamel mal-bnedmin bid-Demm ta' Kristu. Ix-xbieha ta' Ġesu' tal-Ħniena ħafna drabi jsejħulha 'Ix-Xbieha tal-Ħniena Divina', li hi ħaġa f'waqtha, għax hu preċiżament fil-Misteru tal-Għid ta' Kristu li l-imħabba ta' Alla għall-umanita' wriet ruħha b'mod l-iżjed ċar. Ix-xbieha mhux biss turi l-Ħniena Divina, iżda sservi wkoll bħala sinjal li jerġa' jfakkar fid-dmir tan-Nisrani ta' fiduċja f'Alla u ta' mħabba attiva lejn il-proxxmu. Skont ir-rieda ta' Ġesu', ix-xbieha għandha firma b'dan il-kliem: 'Ġesu' jiena nafda Fik.' Ġesu' qal ukoll: Permezz ta' din ix-xbieha Jiena nagħti ħafna grazzji lill-erwieħ. Għandha tkun tifkira ta' dak li titlob minn għandhom il-ħniena Tiegħi, għax ukoll fidi mill-aktar qawwija ma tiswa xejn mingħajr l-opri. (Djarju, 742) Mal-qima tax-xbieha, jekk nifhmuha b'dan il-mod, b'rabta mal-attitudni nisranija ta' fiduċja u ħniena, il-Mulej Ġesu' għamel wegħdiet speċjali, bħalma huma s-salvazzjoni eterna, progress kbir fit-triq tal-perfezzjoni nisranija, il-grazzja ta' mewta tajba, u l-grazzji l-oħrajn kollha possibbli li l-bnedmin jitolbuh għalihom bil-fiduċja: Permezz ta' din ix-xbieha, Jiena ser nagħti ħafna grazzji lill-erwieħ; mela, araw li kull ruħ ikollha aċċess għaliha. (Djarju, 570) b. Il-Festa tal-Ħniena Divina. Din tieħu l-ewwel post fost l-elementi kollha tad-Devozzjoni tal-Ħniena Divina, kif ġiet irrivelata lil Swor Fawstina. Waqt li Ġesu' talab għall-ewwe; darba t-twaqqif tagħha fi Plock fl-1931, Hu jgħid x'inhi r-Rieda Tiegħu dwar il-pittura tax-xbieha: Jiena nixtieq li jkun hemm Festa tal-Ħniena. Jiena rrid li din ix-xbieha, li inti tpitter bil-pinzell, tiġi imbierka b'mod solenni fl-Ewwel Ħadd fuq l-Għid; dak il-Ħadd għandu jkun il-Festa tal-Ħniena. (Djarju, 49) L-għażla tal-Ewwel Ħadd fuq l-Għid għall-Festa tal-Ħniena għandha tifsira teoloġika profonda ħafna, li turi r-rabta' intima li hemm bejn il-Misteru tal-Għid tal-Fidwa u l-misteru tal-Ħniena Divina. Din ir-relazzjoni integra tiġi iktar u iktar imsaħħa bin-Novena tal-Kurunella tal-Ħniena Divina li tibda fil-jum tal-Ġimgħa l-Kbira bħala thejjija għall-festa. Din il-festa mhijiex biss jum partikulari ddedikat għall-qima ta' Alla fil-misteru Tiegħu tal-ħniena, imma wkoll żmien ta' grazzja għall-bnedmin kollha. Il-Mulej Ġesu' qal: Jiena nixtieq li l-Festa tal-Ħniena ( ) tkun kenn u refuġju għall-erwieħ kollha, u l-aktar għall-imsejkna midinbin. (Djarju, 699) L-erwieħ jintilfu minkejja l-Passjoni ħarxa Tiegħi. Jiena qiegħed nagħtihom l-aħħar tama ta' salvazzjoni: jiġifieri, il-Festa tal-Ħniena Tiegħi. Jekk huma ma jadurawx il-ħniena Tiegħi, huma jintilfu għall-eternita'. (Djarju, 965, 998). Il-kobor ta' din il-festa nistgħu inqisuh minn kemm huma kbar il-wegħdietstraordinarji li l-Mulej rabar ma' din il-festa. Ġesu' qal: ... kull min jersaq lejn l-Għajn tal-Ħajja f'dan il-jum jingħata maħfra sħiħa ta' dnubietu u l-kastig tagħhom. (Djarju, 300), U wkoll, F'dan il-jum tinfetaħ il-profondita' sħiħa tal-ħniena tenera Tiegħi. Jiena nferra' oċejan sħiħ ta' grazzji fuq dawk l-erwieħ li jersqu lejn l-għajn tal-ħniena Tiegħi ... L-ebda ruħ m'għandha tibża' tersaq Lejja, ukoll jekk għandha d-dnubiet ħomor bħall-iskarlatt. (Djarju, 699). Sabiex aħna nkunu nistgħu niksbu l-grazzji minn dawk ir-rigali kbar, irridu nilqgħu l-kundizzjonijiet tad-devozzjoni tal-Ħniena Divina, (fiduċja fit-tjubija ta' Alla u mħabba attiva lejn il-proxxmu), irridu nkunu fi stat ta' grazzja santifikanti – nkunu morna nqerru u nitqarbnu fi stat xieraq. Ġesu' jfisser: L-ebda ruħ ma tista' tkun iġġustifikata sakemm hija ma ddurx bil-fiduċja lejn il-ħniena Tiegħi, u din ir-raġuni għaliex l-Ewwel Ħadd fuq l-Għid għandu jkun il-Festa tal-Ħniena. F'dak il-jum tas-saċerdoti għandhom jgħidu lil kulħadd bil-ħniena kbira Tiegħi, li ħadd ma jista' jqisha. (Djarju, 570). c. Il-Kurunella tal-Ħniena Divina. Din il-Kurunella Ġesu' nnifsu ddettaha lil Swor Fawstina f'Vilnius bejn it-13 u l-14 ta' Settembru 1935, bħala talba ta' tpattija sabiex ittaffi l-qilla ta' Alla. (Djarju, 474-476). Dawk li jitolbu din il-Kurunella joffru lil Alla l-Missier 'il-Ġisem, u d-Demm, ir-Ruħ u d-Divinita' ta' Ġesu' Kristu bħala tpattija għad-dnubiet tagħhom, tal-maħbubin tagħhom, u dawk tad-dinja kollha. Meta jingħaqdu mas-sagrifiċċju ta' Ġesu', huma jkunu qegħdin jagħmlu l-appell tagħhom lill-imħabba kbira li Missierna fis-Sema għandu għal Ibnu, u fih, għall-umanita' kollha. B'din it-talba, dawk li jkunu qegħdin jgħiduha jitolbu 'ħniena għalina u għad-dinja kollha', u meta jagħmlu dan, ikunu qegħdin iwettqu opra ta' ħniena. Jekk il-fidili jżiedu ma' dan il-bażi tal-fidużja u jilqgħu l-kundizzjonijiet li hemm marbuta ma' kull talba f'waqtha (umilta', perseveranza, ħwejjeġ li jsiru bi qbil mar-rieda ta' Alla), huma jistgħu jistennew it-twettiq tal-wegħdiet ta' Kristu li huma marbutin b'mod speċjali mas-siegħa tal-mewt: il-grazzja tal-konverżjoni u ta' mewta fil-paċi. Mhux biss dawk li jgħidu l-Kururella jaqilgħu dawn il-grazzji, imma wkoll il-moribondi li maġenbhom tkun qiegħda tingħad din it-talba. Il-Mulej qal: Meta tingħad din il-kurunella fejn is-sodda ta' persuna qiegħda tmut, il-korla ta' Alla tittaffa, ħniena bla qies iddawwar ir-ruħ ... (Djarju, 811). Il-wegħda ġenerali tgħid: Jiena nieħu gost nagħtihom dak kollu li huma jitolbuni permezz tal-Kurunella. (Djarju, 1541) ... jekk dak li intom titolbu jkun skont ir-rieda Tiegħi. (Djarju, 1731). Għax, dak kollu li ma jaqbilx mar-rieda ta' Alla mhux tajjeb għall-bnedmin, speċjalment għall-ferħ etern tagħhom. F'okkażjoni oħra, Ġesu' qal: ... meta tgħid il-Kurunella inti tkun qegħda tressaq l-umanita' iktar qrib Tiegħi. (Djarju, 929) U għal darb'oħra: Dawk l-erwieħ li jgħidu din il-Kurunella jkunu mgħannqin mill-ħniena Tiegħi matul ħajjithom u l-aktar fis-siegħa tal-mewt tagħhom. (Djarju, 754). d. Is-Siegħa tal-Ħniena Kbira. F'Ottubru 1937, fi Krakovja, f'ċirkustanzi li Swor Fawstina ma ddeskrivithomx bid-dettall, il-Mulej Ġesu' rrakkomandalha tqim is-siegħa tal-mewt Tiegħu ... kull darba li inti tisma' l-arloġġ idoqq it-tielet siegħa, inti tidħol kollok kemm int fil-ħniena Tiegħi, tadurha u tigglorifikha; sejjaħ is-setgħa bla tarf tagħha għad-dinja kollha, u l-aktar għall-imsejkna midinbin; għax f'dak il-mument il-ħniena nfetħet beraħ għal kull ruħ. (Djarju, 1572). Il-Mulej Ġesu' stabilixxa wkoll it-talb li huwa xieraq għal din il-forma ta' devozzjoni tal-Ħniena Divina ... agħmel mill-aħjar sabiex inti tagħmel il-Via Sagra f'din is-siegħa, jekk id-dmirijiet tiegħek jippermettulek; u jekk inti ma tkunx tista' tagħmel il-Via Sagra, almenu idħol fil-kappella għal mument wieħed u adura, lis-Sagrament Imqaddes, lill-Qalbi, li hi mimlija ħniena; u jekk ma tkunx tista' tmur il-kappella, inġabar fit-talb hemm fejn tkun tinsab, imqar għal waqt qasir. (Djarju, 1572). Ir-Rev. Professur Rozycki jsemmi tliet kundizzjonijiet biex it-talb li jsir f'din is-siegħa jiġi mismugħ: 1. Irid jiġi indirizzat lil Ġesu'. 2. Irid jingħad fit-tlieta ta' wara nofs in-nhar. 3. Irid isejjaħ bil-qawwa kollha l-valur u l-merti tal-Passjoni ta' Kristu. Il-Mulej Ġesu' wiegħed: F'din is-siegħa inti tista' tikseb kollox għalik innifsek u għall-oħrajn; din kienet is-siegħa tal-grazzja għad-dinja kollha – il-ħniena rebħet fuq il-ġustizzja. (Djarju, 1572) e. It-Tixrid tal-Qima tal-Ħniena Divina. Meta jiddiskuti l-elementi essenzjali tad-devozzjoni tal-Ħniena Divina, ir-Rev. Prof. Rozycki jsemmi wkoll it-tixrid tal-qima tal-Ħniena Divina bħala waħda minnhom għaliex hemm xi wegħdiet ta' Kristu marbutin ma' din il-ħaġa wkoll: L-erwieħ li jxerrdu l-qima lejn il-ħniena Tiegħi Jiena nħarishom għal ħajjithom kollha bħalma Omm l-aktar ħelwa tieħu ħsieb it-tarbija tagħha, u fis-siegħa tal-mewt Jiena ma nkunx Imħallef għalihom, imma s-Salvatur mimli ħniena. (Djarju, 1075). L-essenza tad-devozzjoni tal-Ħniena Divina tinsab fl-attitudni nisranija ta' fiduċja f'Alla u ta' mħabba attiva lejn il-proxxmu. Il-Mulej Ġesu' qal: Jiena nixtieq il-ħlejjaq jafdaw Fija. (Djarju, 1059), u Huwa jistennihom juru l-ħniena permezz tal-opri, tal-kliem u tat-talb. U iżjed: Inti għandek turi ħniena lejn il-proxxmu tiegħek dejjem u kullimkien. Int m'għandekx tibqa' lura minn dawn jew tipprova tiskuża jew tassolvi lilek innifsek minn dan. (Djarju, 742). Kristu jrid li dawk li jqimuh jagħmlu għallinqas att wieħed ta' mħabba lejn il-proxxmu kuljum. It-tixrid tal-qima tal-Ħniena Divina m'għandhiex bżonn ħafna kliem, imma dejjem teħtieġ l-attitudni nisranija ta' fidi, ta' fiduċja f'Alla u li nimtlew dejjem iżjed bil-ħniena. F'ħajjitha Swor Fawstina tat preċiżament l-eżempju ta' ħidma apostolika bħal din. f. Id-devozzjoni tal-Ħniena Divina għandha l-għan li ġġedded il-ħajja reliġjuża fil-Knisja fi spirtu ta' fiduċja u ħniena nisranija. Huwa f'dan il-kuntest li għandna nikkunsidraw l-ideja ta' 'kongregazzjoni ġdida' , li naqraw dwarha fil-paġni tad-Djarju. Din ix-xewqa ta' Kristu mmaturat bil-mod fil-ħsieb ta' Swor Fawstina, u kellha ċerta evoluzzjoni minn ordni strettament kontemplattiv għal movement li hu magħmul minn kongregazzjonijiet attivi (irġiel u nisa) u minn lajċi. Din il-komunita' kbira ta' nies li tinkludi n-nazzjonijiet kollha hija familja waħda li tingħaqad flimkien, l-ewwelnett, bl-għajnuna ta' Alla fil-misteru tal-ħniena Tiegħu u mbagħad, mix-xewqa li għandhom l-insara kemm li jirriflettu dik il-ħniena fil-qlub u fl-opri tagħhom, kif ukoll li l-glorja ta' Alla tkun riflessa fl-erwieħ kollha. Hija komunita' ta' persuni li, b'modi differenti skont l-istat u s-sejħa tagħhom (saċerdoti, reliġjużi u lajċi) jgħixu skont l-idejal tal-Evanġelju ta' fiduċja u ta' ħniena; ixandru l-misteru li ħadd ma jifhmu tal-ħniena ta' Alla permezz ta' ħajjithom u ta' kliemhom; li jiksbu l-ħniena divina għad-dinja permezz tat-talb tagħhom. Il-missjoni ta' Swor Fawstina għandha ġustifikazzjoni profonda fl-Iskrittura Mqaddsa u d-dokumenti tal-Knisja; taqbel b'mod tal-għaġeb speċjalment mal-enċiklika Dives in misericordia (Għani fil-Ħniena) tal-Qdusija Tiegħu l-Papa, Ġwanni Pawlu II.
Introduzzjoni